## De fire elevpositioner

I elevernes læreprocesser arbejder de på varierede måder og anvender forskellige digitale kompetencer. I læreprocesserne er eleverne ikke bundet til fastlagte roller, men til positioner, som udvikles i processen, de bevæger sig i. Eleven kan arbejde tilbagevendende mellem forskellige positioner.

I nedenstående links finder du små tekster, som beskriver fire elevpositioner, som er centrale positioner for elevernes læring.

1. [Eleven som kritisk undersøger](http://ffm.emu.dk/content/31-eleven-som-kritisk-undersoeger)  
2. [Eleven som analyserende modtager](http://ffm.emu.dk/content/32-eleven-som-analyserende-modtager)  
3. [Eleven som målrettet og kreativ producent](http://ffm.emu.dk/content/33-eleven-som-maalrettet-og-kreativ-producent)  
4. [Eleven som ansvarlig deltager](http://ffm.emu.dk/content/34-eleven-som-ansvarlig-deltager)

I nogle læreprocesser vil en, to, tre eller alle fire elevpositioner forløbe simultant. De enkelte elevpositioner kan i løbet af læreprocessen på skift træde mere frem end andre. I andre situationer vil eleven primært udøve én position. Litteraturhenvisningerne finder du [her](http://ffm.emu.dk/content/4-litteratur).

## Det 21. århundredes kompetencer

Idéen om innovativ undervisning skal ses i relation til den internationale bevægelse mod at udvikle nye tidssvarende mål for skolevirksomhed, som har fået betegnelsen 21st century skills (OECD, 2011; ATC21S, 2010). Det 21. århundredes kompetencer, som er den danske oversættelse, er et forsøg på at forandre industrisamfundets skole i retning af en moderne skole, som er adækvat med det videns- og kommunikationssamfund, børn i dag vokser op i og senere skal agere som voksne i, og at definere nogle overordnede mål for en sådan skole. Det 21. århundredes kompetencer inkluderer:

* *Vidensopbygning (at kunne finde og tilegne sig ny viden),*
* *Samarbejde (at kunne tage ansvar for både eget og andres arbejde i en gruppe),*
* *Selvregulering (at kunne motivere sig selv og gennemføre en opgave),*
* *Evaluering af egen læring (selvmonitorering),*
* *Kommunikativ kompetence*
* *At kunne arbejde problemorienteret*
* *Global bevidsthed*
* *At kunne bruge it som et læringsunderstøttende redskab.*

**Uddybende litteratur:**

[Læringsteknologi](http://www.laeringsteknologi.dk/?cat=3)

Eksempler på, hvordan man kunne planlægge med udgangspunkt i [21. århundredes kompetencer](http://21skills.dk/)